《冬夜怀诸兄弟》
宋代·苏过

霜风连日恶，霜月连夜苦。青灯寒无光，翳翳昏复吐。

念我手足爱，相望若秦楚。两兄寄阳羡，耕稼事农圃。

箪瓢有馀乐，菽水未为窭。两兄客颍川，耿耿怀去鲁。

近闻营菟裘，稍亦葺环堵。有弟虽咫尺，相逢犹龃龉。

黄湾隔小海，孤岭度大庾。今年厄陈蔡，夫子嗟兕虎。

惟我二兄弟，颇亦尝险阻。忆昔居大梁，共结慈明侣。

晨窗惟六人，夜榻到三鼓。岂知聚散事，翻手如云雨。

我今处海南，日与渔樵伍。黄茅蔽涧谷，白雾昏庭宇。

风高翔鸱枭，月黑号鼯鼠。舟居杂蛮蜑，卉服半夷虏。

下床但药饵，遣瘴烦樽俎。何须鸢堕时，方念平生语。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。